นานๆ ทีจะได้มีโอกาสชวนมาชิมอาหารบุฟเฟต์มื้อค่ำตามโรงแรม เพราะด้วยความเป็นคนรักสุขภาพ (มั๊ง) เลยพยายามเลือกทานบุฟเฟต์ตอนช่วงเที่ยงซะมากกว่า แต่เห็นทีคืนนี้จะเลี่ยงไม่ได้ซะแล้ว เพราะเพื่อนๆ ชวนกันมาจัดงานปีใหม่ที่โรงแรม เดอะสุโกศล (ชื่อเดิมคือโรงแรมสยามซิตี้) เดินทางมาก็ไม่ยากเท่าไหร่ ถ้าเป็นไปได้ให้เลือกมาโดย Bts แล้วมาลงที่สถานีพญาไท เดินลงบันไดฝั่งที่มุ่งหน้ามาทางอนุสาวรีย์ชัยฯ ข้ามถนนตรงสี่แยก เลี้ยวขวามาบนถนนศรีอยุธยา เดินผ่านอาคารสิริภิญโญ (ที่ตั้งของออฟฟิซแสนสิริ) อีกไม่ถึง 20 เมตร โรงแรมสุโกศลจะอยู่ฝั่งซ้ายมือครับ

<Great Food, Good Selection>

ผมถือว่าห้องอาหารปทุมมาศเป็นห้องอาหารบุฟเฟต์ที่อาจจะอยู่นอกสายตาของใครหลายคน อาจเป็นเพราะว่าตั้งอยู่ในโรงแรมขนาดเล็กย่านที่รถค่อนข้างติด แต่ถ้าเป็นเรื่องรสชาติและความหลากหลายของอาหารแล้วผมว่าพอขึ้นชกกับโรงแรมใหญ่ได้เลยทีเดียว นอกจากภาพที่ถ่ายมาโชว์ในรีวิวนี้ จริงๆ มีอาหารที่น่านำเสนออีกหลายจานแต่เก็บภาพมาได้ไม่ครบ เท่าที่ได้ผ่านลิ้นไช้ชวนชิม ทีเด็ดของแต่ละซุ้มมีดังนี้ครับ ซุ้มอาหารไทย (ยำส้มโอ, ปอเปี๊ยะทอด, ถุงทอง, แกงอ่อม) ซุ้มอาหารญี่ปุ่น (เน้นทานซาชิมิ) ซุ้มอาหารฝรั่ง (แซลมอนรมควันกับ dill sauce, อกไก่กับครีมซอส) ซุ้มอาหารอิตาเลียน (made to order pasta ให้ลองเส้นหมึกดำกับซอสที่คุณชื่นชอบ, home-made pizza) ซุ้มเสต็ก (เลือกเนื้อสัตว์ที่คุณชอบทานกับซอสโปรดที่คุณเคยทาน ผมเลือก Peppercorn sauce ครับ) ซุปอาจมีการเปลี่ยนไปมาในแต่ละวัน ลองทานประมาณครีมซุปนะครับ เช่น green pea soup, pumpkin soup อะไรประมาณนี้ ยังมีอีกหลายจานที่ยังไม่ได้ลองเพราะมัวแต่บุกอาหารหวานมากไปหน่อย คราวหน้ารับรองต้องจัดหนักกว่านี้ครับ

<Heaven of Desserts>

ไม่น่าเชื่อว่าร้านนี้เขาทำเค้ก มูส และทาร์ตได้อร่อยมากๆ หน้าตาความสวยงามสามารถเทียบเคียงกับโรงแรมดังทั่วไป แต่ว่ามันอร่อยทุกชิ้นที่ตักไปนี่ถือว่าไม่ธรรมดา ปกติผมจะไม่เชียร์ร้านไหนออกนอกหน้า ถ้ามันไม่อร่อยจริง เพราะขนมที่อร่อยไม่ใช่แค่ใช้วัตถุดิบดีเท่านั้น ต้องมีฝีมือในการผสมสูตรให้หอมหวานมันลงตัว ไม่เลี่ยนจนเกินไป และนี่คือส่วนหนึ่งของบางสิ่งที่ผมได้ทานเข้าไปคืนนั้นครับ ไช้ชวนชิมภูมิใจนำเสนอ 3 สิ่งที่คุณไม่ควรพลาด “Chocolate Mouse Cake, Lemon Meringue และไอศครีมมะพร้าว”

<Bon Appetite>

สรุปโดยรวมแล้วถือเป็นหนึ่งในร้านที่ทำให้ผมแฮปปี้ไม่น้อย ชอบในความหลากหลายที่ถูกคัดสรรได้อย่างลงตัว ไม่ได้สวยแต่เพียงรูป แต่รสชาติก็ได้เรื่องด้วย ถ้าจะให้คะแนนในแต่ละด้านจากประสบการณ์ส่วนตัว ขอให้คะแนนด้านคุณภาพวัตถุดิบไว้ที่ (8/10) โดยเฉพาะซุ้มอาหารที่ทำเสิร์ฟทีละจาน สำหรับรสชาติอาหารนั้นให้คะแนนสูงขึ้นมาหน่อย (9/10) เพราะเลือกตักมาแต่ละคำ รสชาตินั้นไม่ทำให้ผิดหวังเลย สังเกตได้ว่าไม่เหลืออะไรทิ้งไว้ในจานแม้แต่ชิ้นเดียว Presentation (7/10) ถ้าเป็นส่วนของขนมหวาน หน้าตานั้นผ่านฉลุย ส่วนซุ้มอาหารคาวบางซุ้มยังจัดเรียงดูไม่ค่อยอลังการเท่าที่ควร เมื่อเทียบกับโรงแรมบางแห่งจะเขาจะใช้ Gimmick ของการตกแต่งซุ้มให้ดูดีมีสีสันชวนรับประทานกว่านี้ ผมว่าเสน่ห์ของที่นี่คือเขาเลือกออกมาเท่าที่จำเป็น และทำให้ Hit มากกว่า Miss ครับ

<Check Please>

สำหรับค่าเสียหายต่อหัวนั้นขึ้นอยู่กับวันและเวลาที่ทาน สำหรับวันจันทร์ถึงเสาร์มื้อเที่ยง ราคาหัวละประมาณ 1,060 บาท (NET), มื้อเย็น 1,200 บาท ส่วน Sunday Brunch หัวละ 1,500 บาท (หมายเหตุ: ในช่วงเทศกาลราคาอาจมีการปรับขึ้น กรุณาสอบถามโปรโมชั่นร่วมกับบัตรเครดิตเพื่อความอิ่มอร่อยสุดคุ้ม)

ที่ท่านจะได้ชมต่อไปนี้คือภาพบางส่วนที่คัดมาเพื่อมายั่วน้ำลายโดยเฉพาะ มาลุ้นกันว่าสถานีถัดไป ไช้ชวนชิมจะแวะชิมและเขียนถึงร้านไหนกันบ้าง เกาะติดหน้าจอพร้อมกันที่ Wongnai กับ @chaichuanchim หรืออ่านรีวิวแบบคัดมาเป็นพิเศษที่ www.somchartlee.com ครับ @chaichuanchim บน Wongnai ครับ